[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 29.1.2010

COM(2010)14 τελικό

2010/0007 (NLE)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση της Ένωσης στα πλαίσια της Μικτής Επιτροπής ΕΕ - Μεξικού όσον αφορά το παράρτημα ΙΙΙ της απόφασης αριθ. 2/2000 του Μικτού Συμβουλίου ΕΕ - Μεξικού σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

- Αιτιολόγηση και στόχοι της πρότασης

Η συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου, υπογράφηκε στις Βρυξέλλες στις 8 Δεκεμβρίου 1997. Οι διατάξεις ελευθέρωσης του εμπορίου καθορίστηκαν στην απόφαση αριθ. 2/2000 του Μικτού Συμβουλίου ΕΕ - Μεξικού που συστάθηκε με την εν λόγω συμφωνία (εφεξής «απόφαση αριθ. 2/2000»).

Το παράρτημα III της απόφασης αριθ. 2/2000 του Μικτού Συμβουλίου ΕΕ - Μεξικού, σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, ορίζει τους κανόνες καταγωγής για τα προϊόντα τα καταγόμενα από το έδαφος των μερών της συμφωνίας.

Το Μεξικό και η Ένωση συμφώνησαν να εισαγάγουν ορισμένες τροποποιήσεις στους κανόνες καταγωγής που περιλαμβάνει το παράρτημα ΙΙΙ της απόφασης αριθ. 2/2000.

- Γενικό πλαίσιο

Ορισμένοι από τους κανόνες καταγωγής που περιλαμβάνει το παράρτημα ΙΙΙ της απόφασης αριθ. 2/2000 είχαν συμφωνηθεί αρχικά σε προσωρινή βάση και απαιτούν τακτική παρακολούθηση. Αυτό συμβαίνει ιδίως με τους ειδικούς κανόνες που εφαρμόζονται σε ορισμένα χημικά προϊόντα των κλάσεων 2914 και 2915 του ΕΣ (Εναρμονισμένου Συστήματος) (ΕΕ L 245 της 29.9.2000, σ. 1058.).

Η προσωρινή παρέκκλιση για τα χημικά προϊόντα είχε αρχικά συμφωνηθεί μέχρι τις 30 Ιουνίου 2003. Εν συνεχεία, αυτή η περίοδος παρατάθηκε μέχρι τις 30 Ιουνίου 2006 και μέχρι τις 30 Ιουνίου 2009. Προτείνεται τώρα να παραταθεί η περίοδος εφαρμογής αυτών των ειδικών κανόνων για άλλα πέντε έτη, δηλαδή μέχρι τις 30 Ιουνίου 2014.

- Ισχύουσες διατάξεις στον τομέα που καλύπτει η πρόταση

Δεν υφίστανται ισχύουσες διατάξεις στον τομέα που καλύπτει η πρόταση.

- Συνοχή με άλλες πολιτικές και στόχους της Ένωσης

Άνευ αντικειμένου.

Διαβουλεύσεις με τα ενδιαφερόμενα μέρη και εκτίμηση των επιπτώσεων

- Διαβουλεύσεις με τα ενδιαφερόμενα μέρη

Άνευ αντικειμένου.

Η παρούσα πρόταση εισάγει τροποποιήσεις προηγούμενου κειμένου.

- Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

- Εκτίμηση των επιπτώσεων

Άνευ αντικειμένου. Η παρούσα πρόταση εισάγει τροποποιήσεις σε υπάρχουσα διμερή εμπορική συμφωνία. Δεν υπάρχουν άλλες εναλλακτικές προτάσεις προς εξέταση.

Άνευ αντικειμένου. Για τους λόγους που αναφέρονται ανωτέρω δεν υπάρχουν άλλες εναλλακτικές προτάσεις προς εξέταση.

Νομικά στοιχεία της πρότασης

- Συνοπτική παρουσίαση της προτεινόμενης ενέργειας

Το Συμβούλιο καλείται να εγκρίνει θέση της Ένωσης για σχέδιο απόφασης της Μικτής Επιτροπής Ευρωπαϊκής Ένωσης – Μεξικού που εισάγει τροποποιήσεις στους κανόνες καταγωγής, οι οποίοι περιλαμβάνονται στο παράρτημα ΙΙΙ της απόφασης αριθ. 2/2000 του Μικτού Συμβουλίου ΕΕ - Μεξικού, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας.

- Νομική βάση

Το άρθρο 207 παράγραφος 4 πρώτο εδάφιο της συνθήκης για τη λειτουργία της Ευρωπαϊκής Ένωσης, σε συνδυασμό με το άρθρο 218 παράγραφος 9 της ίδιας συνθήκης.

- Αρχή της επικουρικότητας

Η πρόταση εμπίπτει στην αποκλειστική αρμοδιότητα της Ένωσης. Κατά συνέπεια, δεν εφαρμόζεται η αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τον(τους) εξής λόγο(λόγους).

Άνευ αντικειμένου.

- Επιλογή νομικών πράξεων

Προτεινόμενα μέσα: άλλα.

Η χρήση άλλου μέσου δεν ενδείκνυται για τους κατωτέρω λόγους.

Απόφαση της Μικτής Επιτροπής ΕΕ – Μεξικού.

Δημοσιονομικές επιπτώσεις

Η πρόταση δεν έχει επιπτώσεις για τον προϋπολογισμό της Ένωσης.

2010/0007 (NLE)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

για τη θέση της Ένωσης στα πλαίσια της Μικτής Επιτροπής ΕΕ - Μεξικού όσον αφορά το παράρτημα ΙΙΙ της απόφασης αριθ. 2/2000 του Μικτού Συμβουλίου ΕΕ - Μεξικού σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,

την πρόταση της Επιτροπής,

Εκτιμώντας τα εξής:

1. Η κοινή δήλωση V[1] στην απόφαση αριθ. 2/2000 του Μικτού Συμβουλίου ΕΕ - Μεξικού[2] που συστάθηκε βάσει της συμφωνίας οικονομικής εταιρικής σχέσης, πολιτικού συντονισμού και συνεργασίας μεταξύ της Ευρωπαϊκής Κοινότητας και των κρατών-μελών της, αφενός και των Ηνωμένων Πολιτειών του Μεξικού, αφετέρου, η οποία υπεγράφη στις Βρυξέλλες στις 8 Δεκεμβρίου 1997[3] (στο εξής καλούμενη «απόφαση 2/2000») προβλέπει ότι η Μικτή Επιτροπή ΕΕ - Μεξικού που συστάθηκε βάσει της εν λόγω συμφωνίας θα εξετάσει την ανάγκη να παραταθεί πέραν της 30ής Ιουνίου 2003 η εφαρμογή των κανόνων καταγωγής που ορίζονται στις σημειώσεις 2 και 3 του προσαρτήματος II(α) στο παράρτημα III της απόφασης 2/2000.

2. Στις 22 Μαρτίου 2004 και στις 14 Ιουνίου 2007, η Μικτή Επιτροπή εξέδωσε τις αποφάσεις αριθ. 1/2004[4] και 1/2007[5], παρατείνοντας την εφαρμογή των κανόνων καταγωγής που ορίζονται στις προαναφερόμενες σημειώσεις μέχρι τις 30 Ιουνίου 2006 και τις 30 Ιουνίου 2009, αντίστοιχα.

3. Σύμφωνα με την ανάλυση των συναφών οικονομικών όρων που έχουν συμφωνηθεί βάσει της κοινής δήλωσης V, κρίνεται σκόπιμο να παραταθεί εκ νέου, σε προσωρινή βάση, η εφαρμογή των κανόνων καταγωγής που ορίζονται στις σημειώσεις 2 και 3 του προσαρτήματος ΙΙ(α) στο παράρτημα ΙΙΙ της απόφασης αριθ. 2/2000, εξασφαλίζοντας τη συνέχεια της εφαρμογής των αμοιβαίων πλεονεκτημάτων που προβλέπονται στο πλαίσιο της εν λόγω απόφασης.

4. Η παράταση της εφαρμογής των κανόνων καταγωγής που ορίζονται στις σημειώσεις 2 και 3 του προσαρτήματος ΙΙ(α) στο παράρτημα ΙΙΙ της απόφασης αριθ. 2/2000, η οποία δόθηκε με την απόφαση 1/2007 της Μικτής Επιτροπής, έληξε στις 30 Ιουνίου 2009. Επομένως, προκειμένου να μην προκληθούν διαταραχές των υφιστάμενων οικονομικών συνθηκών, κρίνεται σκόπιμο να εφαρμοστεί αναδρομικά η προτεινόμενη απόφαση για εκ νέου παράταση, από την 1η Ιουλίου 2009.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση που υιοθετεί η Ένωση στα πλαίσια της Μικτής Επιτροπής ΕΕ – Μεξικού, όσον αφορά το παράρτημα ΙΙΙ της απόφασης αριθ. 2/2000, είναι αυτή που καθορίζεται στο επισυναπτόμενο σχέδιο απόφασης της Μικτής Επιτροπής.

Άρθρο 2

Η απόφαση της Μικτής Επιτροπής δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Πρόταση

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΕΕ - ΜΕΞΙΚΟΥ

Αριθ. ..../2009

της

σχετικά με το παράρτημα ΙΙΙ της απόφασης αριθ. 2/2000 του Μικτού Συμβουλίου ΕΕ - Μεξικού, της 23ης Μαρτίου 2000, όσον αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

Η ΜΙΚΤΗ ΕΠΙΤΡΟΠΗ,

Έχοντας υπόψη:

την απόφαση αριθ. 2/2000 του Μικτού Συμβουλίου ΕΕ-Μεξικού της 23ης Μαρτίου 2000 (εφεξής «απόφαση αριθ. 2/2000»), και ιδίως τις σημειώσεις 2 και 3 του προσαρτήματος ΙΙ(α) στο παράρτημα ΙΙΙ όσον αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας και την κοινή δήλωση V,

Εκτιμώντας τα εξής:

5. Το παράρτημα ΙΙΙ της απόφασης αριθ. 2/2000 καθορίζει τους κανόνες καταγωγής για τα καταγόμενα από το έδαφος των μερών της συμφωνίας προϊόντα.

6. Σύμφωνα με την κοινή δήλωση V, η Μικτή Επιτροπή εξετάζει την ανάγκη παράτασης, πέραν της 30ής Ιουνίου 2003, της εφαρμογής των κανόνων καταγωγής που ορίζονται στις σημειώσεις 2 και 3 του προσαρτήματος ΙΙ (α) στο παράρτημα ΙΙΙ της απόφασης αριθ. 2/2000, εφόσον εξακολουθούν να ισχύουν οι οικονομικές συνθήκες που αποτέλεσαν τη βάση θέσπισης των εν λόγω κανόνων στις παραπάνω σημειώσεις. Στις 22 Μαρτίου 2004 και στις 14 Ιουνίου 2007 η Μικτή Επιτροπή ΕΕ - Μεξικού εξέδωσε τις αποφάσεις αριθ. 1/2004 και 1/2007, για την παράταση της εφαρμογής των κανόνων καταγωγής που ορίζονται στις σημειώσεις 2 και 3 του προσαρτήματος ΙΙ (α) στο παράρτημα ΙΙΙ της απόφασης αριθ. 2/2000 μέχρι τις 30 Ιουνίου 2006 και τις 30 Ιουνίου 2009, αντίστοιχα.

7. Σύμφωνα με την ανάλυση των συναφών οικονομικών όρων που έχουν συμφωνηθεί βάσει της κοινής δήλωσης V, κρίνεται σκόπιμο να παραταθεί, σε προσωρινή βάση, η εφαρμογή των κανόνων καταγωγής που ορίζονται στις σημειώσεις 2 και 3 του προσαρτήματος ΙΙ (α) στο παράρτημα ΙΙΙ της απόφασης αριθ. 2/2000, προκειμένου να εξασφαλιστεί η συνέχεια της εφαρμογής των αμοιβαίων πλεονεκτημάτων που προβλέπονται στο πλαίσιο της απόφασης αριθ. 2/2000.

ΑΠΟΦΑΣΙΖΕΙ:

Άρθρο 1

Αντί για τους κανόνες καταγωγής που ορίζονται στο προσάρτημα II του παραρτήματος III της απόφασης αριθ. 2/2000, ισχύουν έως την 30ή Ιουνίου 2014 οι κανόνες καταγωγής που ορίζονται στις σημειώσεις 2 και 3 του προσαρτήματος II(α) στο παράρτημα III της απόφασης αριθ. 2/2000.

Άρθρο 2

Η παρούσα απόφαση αρχίζει να ισχύει την ημερομηνία κατά την οποία τα μέρη ανταλλάσσουν γραπτές κοινοποιήσεις με τις οποίες επιβεβαιώνουν την ολοκλήρωση των αντίστοιχων νομικών διαδικασιών τους.

Το άρθρο 1 εφαρμόζεται από την 1η Ιουλίου 2009.

Βρυξέλλες,

Για τη Μικτή Επιτροπή

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΙΕΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Απόφαση της Μικτής Επιτροπής Ευρωπαϊκής Ένωσης - Mεξικού όσον αφορά το παράρτημα ΙΙΙ της απόφασης αριθ. 2/2000 του Μικτού Συμβουλίου ΕΕ-Μεξικού, της 23ης Μαρτίου 2000, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας.

2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ:

Κεφάλαιο και άρθρο:

Ποσό εγγεγραμμένο στον προϋπολογισμό για το σχετικό οικονομικό έτος:

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις

( H πρόταση δεν έχει δημοσιονομικές επιπτώσεις επί των δαπανών, αλλά έχει δημοσιονομικές επιπτώσεις επί των εσόδων – με τα εξής αποτελέσματα:

(εκατ. ευρώ, με ένα δεκαδικό ψηφίο)

Γραμμή προϋπολογισμού | Έσοδα[6] | Περίοδος 12 μηνών που αρχίζει στις ηη/μμ/εεεε | [Έτος n] |

Άρθρο … | Επιπτώσεις επί των ιδίων πόρων |

Άρθρο … | Επιπτώσεις επί των ιδίων πόρων |

Κατάσταση μετά τη δράση |

[n+1] | [n+2] | [n+3] | [n+4] | [n+5] |

Άρθρο … |

Άρθρο … |

[1] ΕΕ L 245 της 29.9.2000, σ.1167.

[2] ΕΕ L 157 της 30.6.2000, σ. 10 και ΕΕ L 245 της 29.9.2000, σ. 1 (Παραρτήματα).

[3] ΕΕ L 276 της 28.10.2000, σ. 45.

[4] ΕΕ L 113 της 20.4.2004, σ.60.

[5] ΕΕ L 279 της 23.10.2007, σ.15.

[6] Όσον αφορά τους παραδοσιακούς ιδίους πόρους (γεωργικές εισφορές, εισφορές ζάχαρης, δασμοί), τα αναγραφόμενα ποσά πρέπει να είναι καθαρά, δηλ. τα ακαθάριστα ποσά μετά την αφαίρεση των εξόδων είσπραξης, που ανέρχονται σε ποσοστό 25%.